Norwêc Dibêje Wê li Osloyê bi Talîbanê re Hevdîtinên Alîkarîyê Pêk Were
Norwêc dibêje ku hevdîtin 'wê neyê wateya rewakirin yan û naskirina Talîbanê.'
Wezareta Derve ya Norwêcê îro Înîyê ragihand ku tê çaverêkirin ku şandeyeke Talîbanê hefteya pêş bo sê rojan serdana paytext Osloyê bikin û hin civînan bikin. Wezaretê dîyar kir ku jibo danûstandinên ser rewşa mirovahî ya li Afganistanê û mafên mirovan ewê bi karbidestên Talîbanê re hejmareke hevdîtin pêk were. "Talîban dê bi nûnerên dewleta Norwêcê, karbidestên hejmarek ji welatên hevalbend û û nûnerên civaka sivîl yên Afganîre bicive," wezaretê got. Wezîra Derve ya Norwêcê Anniken Huitfeldt jî anî ziman ku ew jiber rewşa li Afganîstanê ku bi mîlyonan kes rûbirûyê krîzekî berfireh ya pir giran ne,pir bi fîkar in. "Bi armanca alîkarîya şênîya sivîl ya li Afganîstanê were kirin, pêwîst e ku hem civaka navneteweyî û hem jî Afganên ji beşên cuda yên civakê bi Talîbanê re diyalogê bikin," Huitfeldt got. Wezaretê dîyar nekir ku kîjan welat wê beşdarî daûstandinan bibin. Lê, rojnameya Norwêcî VG ragihand ku ewê Brîtanya, Yekîtiya Ewrupa (YE), Fransa, Almanya, Îtalytalya û Amerîka beşdar bin. Herwiha, wezvîr Huitfeldt bal kişand ku Norwêc wê ser bendewarîyên xwe yên ji Talîbanê, bi taybet bo 'perwerdehîya keçan û mafên mirovan de' pir zelal be. Wê da zanîn ku hevdîtin 'wê neyê wateya rewakirin yan û naskirina Talîbanê.' "Lê divê em bi karbidestên ser kar (defakto) yên welêt re biaxivin. Em nikarin rê bidin ku rewşa sîyasî bibe sedema kîrîzeke mirovahî ya hîn xirabtir," Huitfeldt got. Rewşa mirovahî li Afganîstanê ji dema ku Talîbanê di Tebaxa 2021'an de serwerîya welêt bi dest xist û vir ve, pir xirab bûye. Bi sedema desthilatdarîya Talîbanê alîkarîya navneteweyî rawestîya û Amerîka 9.5 mîlyar dolar hebûnên banka navendî ya Afganîstanê cemidand. Li gor Neteweyên Yekbûyî (NY), niha 23 mîlyon Afganî yan ji sedî 55'ê şênîyê rûbirûyê xelayê ye. Hevdem, NY dibêje ku bo çareserîya kîrîza mirovahî ya li Afganistanê tênê îsal 5 mîlyar dolar alikarî pêwîst dike.